จ่ายแน่ค่าครองชีพ ขรก.คนละพัน
ชง ครม.สัปดาห์หน้าจ่ายค่าครองชีพข้าราชการคนละ 1,000 คิวต่อไปซื้อโอท็อปให้ลดหย่อนภาษีเงินได้
31 มี.ค. 2559

ชง ครม.สัปดาห์หน้าจ่ายค่าครองชีพข้าราชการคนละ 1,000 คิวต่อไปซื้อโอท็อปให้ลดหย่อนภาษีเงินได้
กระทรวงการคลังเตรียมเสนอคณะรัฐมนตรี (ครม.) ในการประชุมสัปดาห์หน้า เพื่อพิจารณาอนุมัติมาตรการกระตุ้นเศรษฐกิจ โดยการจ่ายเงินให้ข้าราชการระดับล่างและระดับกลางที่ไม่มีเงินประจำตำแหน่งคนละ 1,000 บาท จำนวน 1.57 ล้านคน ใช้งบประมาณ 1,570 ล้านบาท ซึ่งจะทันกับเทศกาลสงกรานต์และจะจ่ายเพียงครั้งเดียว ส่วนลูกจ้างประจำและลูกจ้างชั่วคราวอาจจะล่าช้าไปหลังสงกรานต์ เนื่องจากคลังต้องโอนเงินให้หน่วยงานต้นสังกัดก่อน เพื่อนำไปโอนให้ลูกจ้างประจำและลูกจ้างชั่วคราว
แหล่งข่าวจากกระทรวงการคลัง เปิดเผยว่า กระทรวงการคลังเตรียมเสนอมาตรการดังกล่าวให้ ครม.เห็นชอบตั้งแต่การประชุมที่ผ่านมา แต่ ครม.มีวาระจรต้องพิจารณาจำนวนมาก ทำให้ต้องเลื่อนมาพิจารณาในสัปดาห์หน้า
สำหรับมาตรการการจ่ายเงินประชาชนคนละ 1,000 บาทนั้น จะต้องรอให้มีการลงทะเบียนผู้มีรายได้น้อยก่อน คาดว่าต้องใช้เวลาดำเนินการอีก 1-2 เดือน ถึงจะเริ่มจ่ายเงินให้กับประชาชนได้ และคลังยังเตรียมเสนอมาตรการค่าใช้จ่ายในการซื้อสินค้าโอท็อปสามารถนำมาหักลดหย่อนภาษีได้ เพื่อส่งเสริมการซื้อสินค้าของคนไทยและเป็นการกระตุ้นเศรษฐกิจ เหมือนกับการลดภาษีจากท่องเที่ยวและรับประทานอาหารด้วย
ด้าน นายอภิศักดิ์ ตันติวรวงศ์ รมว.คลัง เปิดเผยว่า ภายใน 3 สัปดาห์นี้ คลังจะเสนอ ครม.เห็นชอบให้ธนาคารรัฐเป็นผู้รับลงทะเบียนผู้มีรายได้น้อย เพื่อรัฐบาลใช้เป็นฐานข้อมูลในการให้ความช่วยเหลือบรรเทาความเดือดร้อนในอนาคตต่อไป เบื้องต้นผู้มีรายได้น้อยต้องเป็นผู้มีรายได้เฉลี่ยทั้งปีน้อยกว่าค่าแรงขั้นต่ำวันละ 300 บาท และมีทรัพย์สิน คือเงินฝากในธนาคารไม่ถึง 3 หมื่นบาท กลุ่มนี้มีอยู่ประมาณ 19 ล้านคน
อย่างไรก็ตาม รัฐบาลยังไม่ได้สรุปว่าจะแจกเงินให้กับผู้มีรายได้น้อยคนละ 1,000 บาท แต่จะมีความช่วยเหลือสวัสดิการต่างๆ ในอนาคตอย่างแน่นอน เพราะเป็นกลุ่มที่มีความยากลำบากและรัฐบาลต้องเข้าไปช่วยเหลือ แต่รัฐบาลจะตรวจสอบข้อมูลผู้มีรายได้น้อยอย่างละเอียด ผ่านการตรวจข้อมูลการเสียภาษีกับกรมสรรพากร เพื่อให้แน่ใจว่ามีรายได้น้อยจริง และจะเปิดให้ลงทะเบียนใหม่ รวมทั้งผู้ลงทะเบียนแล้วต้องแจ้งปรับปรุงข้อมูลทุกปี
“การลงทะเบียนข้อมูลคนมีรายได้น้อยเป็นส่วนหนึ่งของพัฒนาระบบการชำระเงินทางอิเล็กทรอนิกส์ หรืออี-เพย์เมนต์ ซึ่งตอนแรกมีการเสนอว่าควรแจกเงินผู้มาลงทะเบียนคนละ 1,000 บาท เพื่อจูงใจให้มาลงทะเบียน แต่อาจไม่จำเป็น เพราะผู้มาลงทะเบียนหากมีรายได้น้อยจริง แม้ไม่ได้รับเงิน 1,000 บาทในครั้งนี้ แต่จะได้รับความช่วยเหลือในอนาคตอย่างแน่นอน ทำให้เชื่อว่าจะมีผู้มาลงทะเบียนเพื่อรักษาสิทธิจำนวนมาก” นายอภิศักดิ์ กล่าว
นายสมชัย สัจจพงษ์ ปลัดกระทรวงการคลัง กล่าวว่า การประชุม ครม.สัปดาห์หน้า คลังจะเสนอมาตรการกระตุ้นเศรษฐกิจเพิ่มเติมให้ ครม.เห็นชอบ เป็นมาตรการที่ออกมาแล้วจะเป็นผลดีกับเศรษฐกิจอย่างมาก และเป็นมาตรการใหม่ที่ไม่ใช่มาตรการจ่ายเงินให้กับข้าราชการและประชาชนให้ ครม.เห็นชอบด้วย
รายงานข่าวจากทำเนียบรัฐบาล เปิดเผยว่า ครม.ยังต้องการทยอยออกมาตรการกระตุ้นเศรษฐกิจให้ออกมาอย่างต่อเนื่อง เพื่อให้เกิดข่าวดีทางเศรษฐกิจอยู่ตลอดเวลา เป็นการเรียกความเชื่อมั่นทางเศรษฐกิจที่อยู่ในช่วงที่เศรษฐกิจชะลอตัว จึงชะลอการอนุมัติมาตรการจ่ายเงินข้าราชการไว้พิจารณาในสัปดาห์หน้า